KOMMENTAR Siden Harald Eia, forholdsvis treffsikkert, gjorde narr av Brønnøysunds Avis i Storbynatt, har eliten i hovedstadspressen hatt det gøy med landets lokalaviser. Helt uten å skjelne til egne nettaviser, får småsakene i lokalpressen gjennomgå, på nytt og på nytt.

Siste skudd på stammen i serien er VGTVs Agurknytt, ledet av den tidligere så oppegående Nora Thorp Bjørnstad. Med utgangspunkt i myten om at sommertid er agurktid, saumfares norske småaviser på jakt etter nyheter som eliten i Akersgata kan peke nese av.

Problemet? Ingen av sakene de har funnet fram til er agurker – nei, de er tvert imot ypperlige, lokale nyhetssaker. Det eneste VG demonstrerer med nyvinningen agurk-TV er en fullstendig mangel på forståelse av hvilken rolle lokalpressen spiller, hva som definerer en god lokal nyhetssak og ikke minst hva som preger hverdagen til folk på små steder rundt om i hele landet.

Et par eksempler (voksenopplæring for VG-journalister):

Coop på Kronstad utenfor Alta har blitt malt – melder Kronstadposten. Ha-ha, synes VGTV. Men når et sentralt bygg i dekningsområdet pusses opp, skal lokalavisa selvsagt omtale det.

iTromsø melder at folk koser seg med øl i finværet. Agurknytt ser ut til å tro at saken handler om øldrikking – men poenget er selvsagt en hyggelig inngang på en værsak. VG gjør altså narr av andre aviser fordi de har værsaker. Her kunne jeg lagt inn 250 linker fra VG siste kvartal for å understreke hvor flaut dette poenget er for VG. Eller man kan bare søke i VGs arkiv på «Nå kommer sola». (416 treff)

Fitjarposten forteller om fire sangere fra Bergen som gledet beboerne på et behandlingshjem. Det er altså en agurk - synes VG - avisen som i to dager har hatt saken om at sangeren Ariana Grande slikket på en Donut høyt oppe på forsiden. For folk i Fitjar er det derimot en hyggelig sak, som betyr noe for alle som har et forhold til den omtalte institusjonen.

Aller pinligst, for VG, blir det når de ringer opp redaktøren av Sarpsborg 24 (Morten Øby, som han heter, blir ikke engang presentert med navn) for å konfrontere ham med sak om at makrellen biter i Skjebergkilen. «Hvor lavt ligger lista for hva som kan bli forsidestoff for dere» - spør journalisten i avisa som de siste årene har hatt 120 saker om jenter som ved uhell har vist fram deler av et av brystene sine. Men hvor langt inn i fjorden makrellen går er helt sikkert en snakkis i Sarpsborg. Hadde ikke Øby laget sak på det, hadde han ikke gjort jobben sin.

På en hvilken som helst dag, året rundt, finnes det flere tanketomme, innholdsløse saker på forsiden av vg.no – enn det som presenteres i hele episoden av Agurknytt. Et øyeblikksbilde akkurat når jeg skriver dette (16. juli, 14:08):

Brudd for Paradise-Par

Trikset som får brunfargen til å vare

Beklager Donut-slikking

Sienna Miller er singel

Bikini-tyveri i Paris

VGs nye konsept burde sporenstreks døpes om fra Agurknytt til VG-nytt. Da vil både kvaliteten på satiren og stofftilfanget øke betraktelig.

PS! For ordens skyld: Østlands-Posten og alle landets lokalaviser har selvfølgelig saker fra tid til annen som er rene agurker. Her på huset har vi sittet på mange morgenmøter og rødmet litt av egne saker. VGs problem er at de ikke klarer å skille slappe agurker fra lokale godbiter.